पहिलो चरणको निर्वाचनपश्चात् बाँकी रहेका क्षेत्रहरूमा आगामी मङ्सिर २१ गते संविधानसभा र प्रदेशसभाको दोस्रो चरणको निर्वाचन हुँदै छ । ती क्षेत्रहरूमा विभिन्न राजनीतिक दलका उम्मेदवारहरू अहिले घरदैलो, प्रचार, प्रसार, कोणसभा र आमसभामा केन्द्रित हुन पुगेका छन् । निर्वाचन आयोगले पहाडी र तराई क्षेत्रमा हुने निर्वाचनको सम्पूर्ण तयारी सकिसकेको जानकारी दिएको छ । निर्वाचन जतिजति नजिकिँदै छ, राजनीतिक दलहरूबीच आपसमा आरोप प्रत्यारोपसमेत चलिरहेका छन् र ती आरोप प्रत्यारोपहरू कतिसम्म सत्य छन्, वास्तविकता के हो ? निर्वाचनपछि थाहा हुने नै छन् । चुनावी सरगर्मी देशैभरि स्वस्फूर्त रूपमा बढिरहेको छ । स्वच्छ प्रतिस्पर्धाबाट स्वच्छ इमानदार नेतृत्व चयन गर्नुपर्ने जिम्मेवारी मतदाताहरूसमक्ष आएको छ ।
